62024TJ0174_RES
Kawża T‑174/24
Djchem Chemicals Poland S.A.uThe Goodyear Tire & Rubber Company
vs
Il‑Kummissjoni Ewropea
Sentenza tal-Qorti Ġenerali (Is-Sitt Awla) tal‑21 ta’ Jannar 2026
“Ambjent u protezzjoni tas-saħħa tal-bniedem – Regolament (KE) Nru 1272/2008 – Klassifikazzjoni, ittikkettjar u ppakkjar ta’ ċerti sustanzi u taħlitiet – Regolament Delegat (UE) 2024/197 – Klassifikazzjoni u ttikkettjar tal‑1,4-Benżendiammina, N_N’-derivattivi tal-fenil u tat-tolil imħallta – Kriterji għall-klassifikazzjoni ta’ sustanza fil-klassi ta’ perikolu tat-tossiċità għar-riproduzzjoni tal-kategorija 1B – Sustanza multikostitwenti – Rilevanza tal-effetti negattivi għall-bniedem – Referenzi inkroċjati – Żbalji manifesti ta’ evalwazzjoni – Ugwaljanza fit-trattament – Proporzjonalità – Drittijiet tad-difiża”
Approssimazzjoni tal-leġiżlazzjonijiet – Klassifikazzjoni, imballaġġ u ttikkettjar tas-sustanzi u tat-taħlitiet – Regolament Nru 1272/2008 – Adattament għall-progress tekniku u xjentifiku – Klassifikazzjoni u ttikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta fil-klassi ta’ perikolu tat-tossiċità għar-riproduzzjoni umana – Setgħa ta’ evalwazzjoni tal-Kummissjoni – Stħarriġ ġudizzjarju – Portata – Limiti
(Regolament tal-Parlament Ewropew u tal-Kunsill Nru 1272/2008, kif emendat bir-Regolament 2024/197)
(ara l-punti 24 sa 29)
Approssimazzjoni tal-leġiżlazzjonijiet – Klassifikazzjoni, imballaġġ u ttikkettjar tas-sustanzi u tat-taħlitiet – Regolament Nru 1272/2008 – Adattament għall-progress tekniku u xjentifiku – Klassifikazzjoni u ttikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta fil-klassi ta’ perikolu tat-tossiċità għar-riproduzzjoni umana – Kriterji – Żbalji manifesti ta’ evalwazzjoni u ksur ta’ dawn il-kriterji – Assenza
(Regolament tal-Parlament Ewropew u tal-Kunsill Nru 1272/2008, kif emendat bir-Regolament 2024/197, Anness I)
(ara l-punti 35 sa 40, 42, 45, 50 sa 52, 61 sa 63, 65 sa 68, 82, u 85)
Approssimazzjoni tal-leġiżlazzjonijiet – Klassifikazzjoni, imballaġġ u ttikkettjar tas-sustanzi u tat-taħlitiet – Regolament Nru 1272/2008 – Adattament għall-progress tekniku u xjentifiku – Klassifikazzjoni u ttikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta fil-klassi ta’ perikolu tat-tossiċità għar-riproduzzjoni umana – Obbligu li jintuża l-metodu ta’ referenzi inkroċjati – Assenza
(Regolamenti tal-Parlament Ewropew u tal-Kunsill Nru 1272/2008, kif emendat bir-Regolament 2024/197, Artikolu 9(3), u Anness I, u Nru 1907/2006, Anness XI)
(ara l-punti 70 sa 75, u 78 sa 80)
Approssimazzjoni tal-leġiżlazzjonijiet – Klassifikazzjoni, imballaġġ u ttikkettjar tas-sustanzi u tat-taħlitiet – Regolament Nru 1272/2008 – Adattament għall-progress tekniku u xjentifiku – Klassifikazzjoni u ttikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta fil-klassi ta’ perikolu tat-tossiċità għar-riproduzzjoni umana – Prinċipju ta’ ugwaljanza fit-trattament – Obbligu li wieħed jibbaża ruħu fuq il-klassifikazzjoni u l-ittikkettjar armonizzati ta’ sustanzi simili oħrajn – Assenza
(Regolament tal-Parlament Ewropew u tal-Kunsill Nru 1272/2008, kif emendat bir-Regolament 2024/197, Titolu V)
(ara l-punti 98 sa 101)
Approssimazzjoni tal-leġiżlazzjonijiet – Klassifikazzjoni, imballaġġ u ttikkettjar tas-sustanzi u tat-taħlitiet – Regolament Nru 1272/2008 – Adattament għall-progress tekniku u xjentifiku – Klassifikazzjoni u ttikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta fil-klassi ta’ perikolu tat-tossiċità għar-riproduzzjoni umana – Prinċipju ta’ proporzjonalità – Ksur tal-obbligu ta’ bbilanċjar tal-għanijiet imsemmija – Assenza – Obbligu li titwettaq l-analiżi ekonomika tal-ispejjeż u l-benefiċċji – Assenza
(Regolament tal-Parlament Ewropew u tal-Kunsill Nru 1272/2008, kif emendat bir-Regolament 2024/197)
(ara l-punti 107 sa 117, 119 sa 121)
Approssimazzjoni tal-leġiżlazzjonijiet – Klassifikazzjoni, imballaġġ u ttikkettjar tas-sustanzi u tat-taħlitiet – Regolament Nru 1272/2008 – Adattament għall-progress tekniku u xjentifiku – Klassifikazzjoni u ttikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta fil-klassi ta’ perikolu tat-tossiċità għar-riproduzzjoni umana – Drittijiet tad-difiża – Ksur tad-dritt għal smigħ – Assenza
(Karta tad-Drittijiet Fundamentali tal-Unjoni Ewropea, Artikolu 41(2)(a); Regolament tal-Parlament Ewropew u tal-Kunsill Nru 1272/2008, kif emendat bir-Regolament 2024/197, Artikolu 37(4))
(ara l-punti 123 sa 132)
Sunt
Filwaqt li ċaħdet ir-rikors għal annullament, il-Qorti Ġenerali eżaminat, għall-ewwel darba, ċerti kwistjonijiet marbuta, minn naħa, mal-applikazzjoni tal-kriterji għall-klassifikazzjoni u għall-ittikkettjar armonizzati ta’ sustanza, skont ir-Regolament Nru 1272/2008 (
1
), fil-klassi ta’ perikolu tat-tossiċità għar-riproduzzjoni tal-kategorija 1B, li tikkorrispondi għas-sustanzi preżunti tossiċi għar-riproduzzjoni umana, li tinkludi l-effetti dannużi fuq il-funzjoni sesswali u l-fertilità tal-irġiel u tan-nisa adulti u l-effetti negattivi fuq l-iżvilupp tad-dixxendenti tagħhom. Min-naħa l-oħra, hija ppreċiżat l-użu tal-metodu tar-referenzi inkroċjati u l-applikazzjoni tal-prinċipju ta’ proporzjonalità f’dan ir-rigward.
F’din il-kawża, kienu inkwistjoni l-klassifikazzjoni u l-ittikkettjar armonizzati tas-sustanza tal-1,4-Benżendiammina, N_N’-derivattivi tal-fenil u tat-tolil imħallta (iktar ’il quddiem id-“DAPD”), li tintuża f’materjali sintetiċi bħal polimeri jew prodotti industrijali tal-gomma.
Fi żmien il-fatti tal-kawża, ir-rikorrenti, Djchem Chemicals Poland S.A. u The Goodyear Tire & Rubber Company, kienu kumpanniji rregolati mid-dritt Pollakk u mid-dritt tal-Istati Uniti, rispettivament, li kienu jikkummerċjalizzaw u jużaw id-DAPD u prodotti li kien fihom din is-sustanza.
Fi Frar 2021, l-awtorità Ġermaniża kompetenti (
2
) ssottomettiet lill-Aġenzija Ewropea għas-Sustanzi Kimiċi (ECHA) proposta ta’ klassifikazzjoni u ta’ ttikkettjar armonizzati tad-DAPD, b’mod partikolari għall-klassi ta’ perikolu tat-tossiċità għar-riproduzzjoni, fil-kategorija 1B, bil-kodiċi ta’ indikazzjoni ta’ perikolu “H360FD” (
3
) (Jista’ jkun ta’ ħsara għall-fertilità. Jista’ jkun ta’ ħsara għall-fetu). Bejn Marzu u Mejju 2021, diversi partijiet ikkonċernati ppreżentaw l-osservazzjonijiet tagħhom dwar din il-proposta ta’ klassifikazzjoni.
F’Novembru 2021, il-Kumitat għall-Istima tar-Riskji tal-ECHA (iktar ’il quddiem il-“KIR”) adotta opinjoni li permezz tagħha ppropona l-klassifikazzjoni tad-DAPD, b’mod partikolari, fil-klassi ta’ perikolu tat-tossiċità għar-riproduzzjoni, kategorija 1B, bil-kodiċi ta’ riferiment ta’ perikolu “H360FD” (
4
).
F’Ottubru 2023, abbażi ta’ din l-opinjoni, il-Kummissjoni Ewropea adottat ir-Regolament Delegat 2024/197 (
5
), li permezz tiegħu d-DAPD ġiet miżjuda fit-Tabella 3 tal-Parti 3 tal-Anness VI tar-Regolament Nru 1272/2008, bi klassifikazzjoni u ttikkettjar armonizzati fil-klassi ta’ perikolu tat-tossiċità għar-riproduzzjoni, kategorija 1B, bil-kodiċi ta’ indikazzjoni ta’ perikolu “H360FD” (iktar ’il quddiem il-“klassifikazzjoni kkontestata”).
Ir-rikorrenti għalhekk ippreżentaw rikors quddiem il-Qorti Ġenerali intiż għall-annullament tar-Regolament Delegat 2024/197, fir-rigward tal-klassifikazzjoni u tal-ittikkettjar armonizzati tad-DAPD.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali ċaħdet bħala infondat il-motiv tar-rikorrenti bbażat fuq l-assenza ta’ provi ċari li juru r-rilevanza tal-effetti negattivi tad-DAPD għall-bniedem, fuq in-nuqqas ta’ teħid inkunsiderazzjoni tal-elementi rilevanti kollha, kif ukoll fuq in-nuqqas ta’ użu tal-metodu ta’ referenzi inkroċjati.
Il-Qorti Ġenerali bdiet billi fakkret li, konformement mar-Regolament Nru 1272/2008, il-klassifikazzjoni għat-tossiċità għar-riproduzzjoni hija maqsuma f’żewġ kategoriji, jiġifieri b’mod partikolari l-kategorija 1B, li tikkorrispondi għas-sustanzi preżunti tossiċi għar-riproduzzjoni umana, u l-kategorija 2, li tikkorrispondi għas-sustanzi ssuspettati li huma tossiċi għar-riproduzzjoni umana.
Sussegwentement, il-Qorti Ġenerali qieset li, kuntrarjament għal dak li sostnew ir-rikorrenti, il-kriterji għall-klassifikazzjoni ta’ sustanza bħala tossika għar-riproduzzjoni tal-kategorija 1B, previsti fir-Regolament Nru 1272/2008, ma jeħtiġux provi ċari tar-rilevanza, għall-bniedem, tal-effetti negattivi osservati fl-annimali. Mill-banda l-oħra, dawn il-kriterji jeżiġu, essenzjalment, l-eżistenza ta’ data, b’mod partikolari minn studji fuq l-annimali, li turi b’mod ċar effett negattiv fuq il-funzjoni sesswali u l-fertilità jew fuq l-iżvilupp fl-annimali, kif ukoll l-assenza ta’ effetti tossiċi oħra. Jekk jiġu osservati effetti tossiċi oħra, sustanza hija preżunta tossika għar-riproduzzjoni umana jekk ikun hemm data li turi li l-effett tossiku fuq ir-riproduzzjoni ma huwiex meqjus bħala konsegwenza sekondarja mhux speċifika għal dawn l-effetti tossiċi l-oħra. Barra minn hekk, ma hemmx għalfejn ikun hemm informazzjoni li tqiegħed f’dubju r-rilevanza tal-effetti negattivi għall-bniedem u li tirrendi iktar xierqa l-klassifikazzjoni ta’ sustanza fil-kategorija tas-sustanzi ssuspettati li huma tossiċi għar-riproduzzjoni umana (kategorija 2).
F’dan il-każ, il-KIR ikkonstata effetti negattivi tad-DAPD kemm fuq il-funzjoni sesswali u l-fertilità kif ukoll fuq l-iżvilupp, billi bbaża ruħu fuq data minn studji fuq l-annimali li huwa kien identifika. Huwa qies li dawn l-istudji kienu juru effetti negattivi fuq il-fertilità tan-nisa, kif ukoll effetti negattivi fuq l-iżvilupp tal-fetu, li kienu meqjusa bħala rilevanti għall-bniedem. Huwa ppreċiża b’mod partikolari li ma kienx hemm data fuq il-bniedem disponibbli dwar effetti negattivi fuq il-funzjoni sesswali jew il-fertilità fil-każ ta’ espożizzjoni għal din is-sustanza u li ma kienet teżisti ebda prova li l-effetti negattivi osservati fl-istudji fuq l-annimali ma kinux rilevanti għall-bniedem. Il-Qorti Ġenerali kkonkludiet li l-argumenti tar-rikorrenti ma kinux jikkontestaw il-plawżibbiltà ta’ din l-evalwazzjoni tal-KIR.
Fir-rigward tal-allegazzjoni li l-Kummissjoni ma ħaditx inkunsiderazzjoni l-elementi rilevanti kollha għall-finijiet tal-klassifikazzjoni kkontestata, il-Qorti Ġenerali ċaħditha wara li semmiet il-kriterji għall-klassifikazzjoni ta’ sustanza bħala tossika għar-riproduzzjoni tal-kategorija 1B. F’dan il-kuntest, hija fakkret li evalwazzjoni tal-perikoli skont ir-Regolament Nru 1272/2008 għandha tiġi distinta mill-evalwazzjoni tar-riskji prevista mir-Regolament Nru 1907/2006 u li l-imsemmija evalwazzjoni tal-perikoli marbuta mal-proprjetajiet intrinsiċi tas-sustanzi ma għandhiex tkun limitata għal kunsiderazzjoni ta’ ċirkustanzi ta’ użu speċifiċi, u tista’ titwettaq b’mod validu indipendentement mill-post ta’ użu tas-sustanza jew tal-livelli potenzjali ta’ espożizzjoni għas-sustanza.
Fir-rigward tan-nuqqas ta’ użu, mill-Kummissjoni, tal-metodu tar-referenzi inkroċjati, il-Qorti Ġenerali rrilevat li dan il-metodu jippermetti li jiġu mbassra, permezz ta’ interpolazzjoni, il-proprjetajiet ta’ sustanza fil-mira bl-użu tad-data dwar sustanza waħda jew iktar tal-istess grupp (
6
). Issa, l-użu ta’ dan il-metodu huwa suġġett għall-kundizzjonijiet imsemmija fir-Regolament Nru 1272/2008 u ma huwiex, fi kwalunkwe każ, obbligatorju (
7
). Għalhekk, anki jekk il-kundizzjonijiet għall-użu ta’ dan il-metodu jkunu ssodisfatti, xorta jibqa’ l-fatt li l-Kummissjoni ma tkunx obbligata tużahom, fid-dawl tal-marġni ta’ evalwazzjoni wiesa’ li għandha. Barra minn hekk, minkejja li l-evalwazzjoni ta’ sustanzi kimikament analogi għas-sustanza studjata tista’ tittieħed inkunsiderazzjoni għall-klassifikazzjoni, speċjalment meta l-informazzjoni dwar is-sustanza studjata tkun skarsa, il-Qorti Ġenerali kkonstatat li dan ma kienx il-każ f’din il-kawża, inkwantu kienu jeżistu studji li jirrigwardaw id-DAPD innifisha.
Fit-tieni lok, il-Qorti Ġenerali ċaħdet il-motiv ibbażat fuq ksur tal-prinċipju ta’ ugwaljanza fit-trattament. F’dan ir-rigward, ir-rikorrenti sostnew li l-klassifikazzjoni tas-sustanza kkontestata bħala li tappartjeni għall-kategorija 1B kienet arbitrarja u mhux iġġustifikata, sa fejn din is-sustanza kienet simili għal sustanzi oħra, li kienu kklassifikati bħala tossiċi għar-riproduzzjoni tal-kategorija 2. Madankollu, il-Qorti Ġenerali qieset, essenzjalment, li l-proċedura ta’ armonizzazzjoni tal-klassifikazzjoni u tal-ittikkettjar tas-sustanzi, skont ir-Regolament Nru 1272/2008, hija unika u awtonoma u, f’dan ir-rigward, ma tinkludix paragun mal-klassifikazzjoni u mal-ittikkettjar ta’ sustanzi oħra fi proċeduri oħra. Għalhekk, hija tirrigwarda biss is-sustanza li tkun is-suġġett tal-proċedura ta’ klassifikazzjoni u ta’ ttikkettjar armonizzati inkwistjoni. Minn dan jirriżulta li klassifikazzjonijiet differenti ta’ sustanzi oħra li allegatament ikollhom xebh mas-sustanza kkontestata ma jistgħux iwasslu għal ksur tal-prinċipju ta’ ugwaljanza fit-trattament.
Fit-tielet u l-aħħar lok, il-Qorti Ġenerali ċaħdet bħala infondat il-motiv ibbażat fuq ksur tal-prinċipju ta’ proporzjonalità u tad-drittijiet tad-difiża.
Fir-rigward tal-prinċipju ta’ proporzjonalità, il-Qorti Ġenerali rrilevat li r-Regolament Nru 1272/2008 għandu l-għan li jiżgura livell għoli ta’ protezzjoni tas-saħħa tal-bniedem u tal-ambjent kif ukoll il-moviment liberu tas-sustanzi kimiċi, tat-taħlitiet u ta’ ċerti oġġetti speċifiċi fis-suq tal-Unjoni. Hija kkonstatat li, fil-kuntest ta’ dan ir-regolament, l-għan tal-moviment liberu ma jistax jintlaħaq mingħajr ma jiġi żgurat livell għoli ta’ protezzjoni tas-saħħa tal-bniedem u tal-ambjent, li jitwettaq permezz, b’mod partikolari, tal-klassifikazzjoni u tal-ittikkettar armonizzati tas-sustanzi sabiex jiġu identifikati u kkomunikati l-perikoli li huma jippreżentaw. Barra minn hekk, il-klassifikazzjoni u l-ittikkettar armonizzati ma jwasslux għal projbizzjoni tat-tqegħid fis-suq ta’ sustanzi li huma konformi mad-dispożizzjonijiet tal-imsemmi regolament. Għalhekk, il-Qorti Ġenerali qieset li, f’dan il-każ, il-klassifikazzjoni kkontestata, sa fejn tadotta klassifikazzjoni u ttikkettjar armonizzati skont l-Artikolu 37 tar-Regolament Nru 1272/2008, sabiex jiġi identifikat u kkomunikat il-perikolu tat-tossiċità għar-riproduzzjoni tad-DAPD, kellha titqies bħala strument ta’ titjib tal-protezzjoni tas-saħħa li, madankollu, ma kienx jipprekludi l-moviment liberu tas-sustanza fis-suq tal-Unjoni.
Barra minn hekk, fir-rigward tal-assenza ta’ analiżi ekonomika tal-ispejjeż u l-benefiċċji invokata mir-rikorrenti, il-Qorti Ġenerali osservat, essenzjalment, li tali analiżi ma hijiex prevista fil-kuntest tal-proċedura ta’ armonizzazzjoni tal-klassifikazzjoni u tal-ittikkettjar tas-sustanzi msemmija fit-Titolu V tar-Regolament Nru 1272/2008 u li, fi kwalunkwe każ, tali analiżi ma tistax tidderoga mill-kriterji għall-klassifikazzjoni tas-sustanzi, iddefiniti mir-Regolament Nru 1272/2008.
Fir-rigward tal-allegat ksur tad-drittijiet tad-difiża u, b’mod partikolari, tad-dritt għal smigħ, il-Qorti Ġenerali fakkret, dwar atti ta’ portata ġenerali, li la l-proċess tat-tfassil tagħhom u lanqas dawn l-atti stess ma jeħtieġu, abbażi tal-prinċipji ġenerali tad-dritt tal-Unjoni, bħalma huma d-dritt għal smigħ, ta’ konsultazzjoni u għal informazzjoni, il-parteċipazzjoni tal-persuni kkonċernati. Ikun mod ieħor jekk dispożizzjoni espressa tal-kuntest ġuridiku li tirregola l-adozzjoni tal-imsemmi att tagħti tali dritt proċedurali lil persuna affettwata.
Il-Qorti Ġenerali speċifikat li r-Regolament Delegat 2024/197 jistabbilixxi miżuri ta’ portata ġenerali, inkluża l-klassifikazzjoni kkontestata. F’dan il-kuntest, id-drittijiet proċedurali li għandhom ir-rikorrenti, fil-kuntest tal-proċedura ta’ klassifikazzjoni u ta’ ttikkettar armonizzati, huma dawk espliċitament previsti mir-Regolament Nru 1272/2008.
F’dan ir-rigward, il-Qorti Ġenerali nnotat li l-Artikolu 37(4) tar-Regolament Nru 1272/2008, li jipprevedi li l-possibbiltà li jiġu ppreżentati osservazzjonijiet dwar il-proposta ta’ klassifikazzjoni u ta’ ttikkettjar armonizzati, għandu jiġi interpretat fid-dawl tal-iżvolġiment tal-proċedura ta’ armonizzazzjoni tal-klassifikazzjoni u tal-ittikkettjar tas-sustanzi, imsemmija f’dan l-artikolu. Din il-proċedura tiżvolġi f’diversi stadji, jiġifieri, qabel kollox, is-sottomissjoni ta’ proposta ta’ klassifikazzjoni, sussegwentement, l-adozzjoni ta’ opinjoni mill-KIR “li jagħti lill-partijiet ikkonċernati opportunità biex jikkummentaw”, imbagħad, it-trażmissjoni, mill-ECHA, ta’ din l-opinjoni u tal-osservazzjonijiet kollha lill-Kummissjoni u, fl-aħħar nett, l-adozzjoni, mill-Kummissjoni, ta’ att delegat, meta hija tqis li l-armonizzazzjoni tal-klassifikazzjoni u tal-ittikettjar tas-sustanza kkonċernata hija xierqa.
Minn dan il-Qorti Ġenerali kkonkludiet li l-konsultazzjoni pubblika prevista fl-Artikolu 37(4) tar-Regolament Nru 1272/2008 hija intiża li tippermetti lill-partijiet ikkonċernati jifformulaw osservazzjonijiet fuq il-proposta ta’ klassifikazzjoni u, għalhekk, sabiex eventwalment jippreżentaw elementi mhux imsemmija f’din il-proposta, b’tali mod li l-KIR ikun jista’ jieħu inkunsiderazzjoni, fl-opinjoni tiegħu, l-osservazzjonijiet u l-elementi esposti mill-partijiet ikkonċernati matul din il-fażi. Mill-banda l-oħra, dan l-artikolu ma jipprevedix il-possibbiltà, għall-partijiet ikkonċernati, li jippreżentaw osservazzjonijiet dwar l-opinjoni tal-KIR.
Għalhekk, il-Qorti Ġenerali osservat, f’dan il-każ, ir-rikorrenti kellhom id-dritt li jifformulaw osservazzjonijiet dwar il-proposta ta’ klassifikazzjoni u ta’ ttikkettjar armonizzati u li jinstemgħu f’dan ir-rigward quddiem l-KIR, li kien il-każ, u li dan tal-aħħar ħa l-osservazzjonijiet tagħhom inkunsiderazzjoni.
F’dawn iċ-ċirkustanzi, il-Qorti Ġenerali kkonstatat li r-rikorrenti ma kellhomx dritt li jinstemgħu dwar l-opinjoni tal-KIR.
(
1
)	Regolament (KE) Nru 1272/2008 tal-Parlament Ewropew u tal-Kunsill tas‑16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU 2008, L 353, p. 1, u rettifiki fil-ĠU 2011, L 16, p. 1, fil-ĠU 2016, L 349, p. 1, u fil-ĠU 2019, L 117, p. 8).
(
2
)	Jiġifieri l-Bundesstelle für Chemikalien (l-Uffiċċju Federali għall-Prodotti Kimiċi, il-Ġermanja) tal-Bundesanstalt für Arbeitsschutz und Arbeitsmedizin (l-Istitut Federali għas-Sigurtà u għas-Saħħa fuq il-Post tax-Xogħol, il-Ġermanja).
(
3
)	Proposta ta’ klassifikazzjoni u ta’ ttikkettjar armonizzati ppreżentata skont l-Artikolu 37(1) tar-Regolament Nru 1272/2008.
(
4
)	Konformement mal-Artikolu 37(4) tar-Regolament Nru 1272/2008.
(
5
)	Regolament Delegat tal-Kummissjoni (UE) 2024/197 tad‑19 ta’ Ottubru 2023 li jemenda r-Regolament (KE) Nru 1272/2008 fir-rigward tal-klassifikazzjoni u l-ittikkettar armonizzati ta’ ċerti sustanzi (ĠU L, 2024/197, rettifiki fil-ĠU L, 2024/90116 u fil-ĠU L, 2025/90734).
(
6
)	Punt 1.5 tal-Anness XI tar-Regolament (KE) Nru 1907/2006 tal-Parlament Ewropew u tal-Kunsill tat‑18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU 2006, L 396, p. 1, rettifiki fil-ĠU 2007, L 136, p. 3, fil-ĠU 2008, L 141, p. 22, u fil-ĠU 2009, L 36, p. 84).
(
7
)	Bħalma jirriżulta mill-punt 3.7.2.3.1 tal-Anness I tar-Regolament Nru 1272/2008.